ইতিহাসবিদ ড. করিম। কিছুদিন আগে যিনি মারা গেছেন। তিনি আমাকে তিন হাজার টাকার একটি বিশেষ বেতন-কাঠামোয় নিয়োগ দিতে চেয়েছিলেন, কিন্তু সিন্ডিকেট তাতে কিছুতেই রাজি হয় নি। তারা আমার বেতন প্রস্তাব করল আটাশ শ টাকা। এক বছর পর বিশেষ পারিবারিক কারণে কিছুদিনের জন্য ইংল্যান্ডে ফিরে যাওয়ার প্রয়োজন দেখা দেয় আমার। কিন্তু বিশ্ববিদ্যালয় কর্তৃপক্ষ আমাকে ছুটি দিচ্ছিল না। বাধ্য হয়ে আমি চাকরি ছেড়ে দিয়ে চলে যাই। দুবছর পরে, ১৯৮৪ সালে, আমি ওখানকার বাড়ি-ঘর সব বিক্রি করে দিয়ে স্থায়ীভাবে দেশে ফিরে আসি। তখন বিশ্ববিদ্যালয় কর্তৃপক্ষ দয়াপরবশ হয়ে আমার বেতন তিন হাজার টাকায় উন্নীত করতে সম্মত হন এবং মাঝখানের দুবছরকে শিক্ষাছুটি হিসাবে গণ্য করেন।